Chi' est custa tirana

Chi' est custa tirana
tantu galana et bella,
brillante che istella,
simizzante a Diana,
chi su coro m'hat incadenadu?
Est una deidade
ch'in tanta magestade
hat formadu s'amabile Cupidu,
bella in realidade
ma cun crudelidade
in turmentos mi hat constituidu;
cun saettas feridu
su dominiu de me hapo perdidu,
de penas abbattidu
vivo in nezzessidade
amante in duras penas cunsagradu.
Ad sas primas miradas
de s'oju fuggitivu
de cust'idolu isclau m'incontresi,
cun crudeles feridas
in coro cautivu
intro su pectus meu mi sentesi,
un'inzendiu provesi,
senza coro et senz'anima restesi,
sas potenzias ligadas
ne pius reposesi
in sos vivos ardores consumadu.
Senza pius disaogos
vivo ognora in disvelos
committende in s'amore idolatrias;
sos amantes isfogos
cun pacados rezelos
mi cumbattint prostradu in tirannias;
dulzes delissias mias
formadas a incantos de allegrias,
tintas in tristos velos
osservo de agonias
de su portu in tempesta trasportadu.
Bella Venus ermosa,
in sos trattos Elena,
sias cun chie t'amat cumpassiva,
non sias disdignosa,
sullevami in sa pena
chi s'anima non restet cautiva,
modera dezzisiva
amabile tirende a s'attrattiva.
O de vida mi priva
o isolve sa cadena
chi in duros nodos mi tenet ligadu.